**OBRAZLOŽITEV**

Maja Lukanc je na Filozofski fakulteti Univerze v Ljubljani študirala zgodovino. Po zaključenem študiju je dobila mesto mlade raziskovalke na Inštitutu za novejšo zgodovino.

V svoji diplomski nalogi je pod mentorstvom akad. prof. dr. Petra Štihe obravnavala Ano Celjsko († 1416), prvo kraljico iz rodbine grofov Celjskih, ki pa je bila do zdaj v zgodovinopisju skorajda nepoznana. Maja Lukanc je o njej v Krakovu zbrala pri nas nepoznano arhivsko gradivo, osvetlila njeno življenje, predstavila in ovrednotila njeno delovanje ter s tem postavila ogrodje za njeno biografijo. S svojo diplomsko nalogo je opravila zahtevno raziskavo, ki je postregla s številnimi novostmi in je zato pomemben prispevek k slovenski historio-grafiji. Pri tem njeno delo, s katerim je pokazala samostojnost in iniciativnost, odlikuje kakovost, temelječa na kritičnem ovrednotenju in uporabi arhivskih in ostalih virov ter relevantne literature. Metodološko je delo neoporečno, prav tako jezikovno, in bo v prirejeni obliki kmalu objavljeno.